Úradujúci majster Slovan oproti minulej sezóne káder skvalitnil. Je jasným favoritom na titul. Súhlasíte?
"Každý vychádza z jari minulej sezóny, kde jasne dominoval. Má ambície i v Lige majstrov. Chce opätovne vrátiť značku Slovana na piedestál. Iste je favoritom. Ale potvrdiť to je vždy ťažšie."
Najväčším konkurentom Slovana je už tradične Žilina. Môže niekto tejto dvojici vyfúknuť titul?
"Áno, môže. Trnava. Žilina a Slovan budú motiváciou. Predpokladám, že o titul budú hrať maximálne tri tímy."
Akú rolu môže mať pre Trnavu príchod Karhana?
"Porovnám to s českým trhom. Na Slovensku je nepomerne menej hráčov nad tridsať rokov ako v Čechách, kde ich dokážu lepšie zaplatiť. Som presvedčený, že hráči ako Karhan sú lákadlom."
Môže byť Karhan základným bodom toho, že Trnava získa titul?
"To by som netvrdil, ale iste je motívom pre mladších hráčov. Má za sebou bohatú kariéru. Je výrazným elementom v tíme. Osobne by som si želal mať v kádri hráča, ktorý stmeľuje, je príkladom v prístupe. Miro taký je."
Do ligy postúpil Trenčín, ktorý vyhral druhú ligu s rekordným náskokom. Čo od neho môžeme očakávať?
"Herným prejavom by mal byť osviežením a prínosom. Hrajú atraktívny - kombinačný futbal. Razí cestu s veľmi mladými hráčmi. Je otázne, ako sa vyrovnajú s najvyššou súťažou. Druhú ligu vyhrali až po dvoch rokoch, keď im odišla konkurencia."
O aké priečky môže Trenčín hrať?
"To sú prognózy. Ak dobre odštartujú, môže ich to psychologicky posilniť. Sú to mladí hráči, ktorí ešte nikdy nič veľké nevyhrali. Čaká ich veľká škola. Ak však neurobia dobré výsledky, môžu sa dostať pod tlak."
Môžu byť obdobou Senice, ktorá bojovala naposledy o titul?
"Neprirovnal by som ich k Senici, pretože tá vznikla – vybuchla ako sopka Etna. Pred troma rokmi hrala štvrtú ligu. Do najvyššej súťaže sa dostali na základe kúpenia licencie, resp. zničenia Interu. Veľmi dobre to vybudovali, majú výborné zázemie a dokázali sa stabilizovať."
Budú Seničania opäť bojovať o titul?
"Majú trénera roka (Stanislava Grigu) a skvelé podmienky. Iste spravia všetko pre úspech. Majú za sebou skúsenosť, ktorá ich predurčuje, aby hrali znova o špicu."
Bude Filip Šebo znova takým dominantným strelcom gólov?
"Je to skúsený hráč. Obrancovia sa iste budú na neho viac sústreďovať, ale treba brať do úvahy jeho skúsenosti. Niekedy nezaberie ani špeciálna starostlivosť – jednoducho strelí gól. Ak si zachová vnútorný pokoj a pohodu, tak mu to bude strieľať ďalej."
Aký máte dojem z posledných ligových sezón. Ide úroveň hore či dolu?
"Krivka nie je stúpajúca. Drží si stále tú istú úroveň. Jarnej časti posledného ročníka pomohol šprint Slovana. Niečo sa dialo. Slovan bol na jar motiváciou pre iných. Bol to však jednorazový úspech ligy. Chcelo by to, aby bola vzrušujúca každý rok."
Liga nebaví. Divákov na štadiónoch z roka na rok ubúda. Prečo?
"To je stav v slovenskom futbale, ktorý nie je vo svojej prapodstate vôbec stabilizovaný. Časté zmeny systémov súťaže, kauzy, súboj mimo hracej plochy. Nie je vybudovaná infraštruktúra. Ale to sú všetko známe veci. Zničili sa niektoré kluby, zničilo sa konkurenčné prostredie. Z histórie je dané: Ak nemám konkurenciu, nemám sa kam posúvať. Poviem príklad. Slovan v určitých mládežníckych kategóriách bije každého, rivalom nakladá i pätnásť gólov. Súperenie so slabými neposúva dopredu."
Reprezentácia spravila historický úspech. Práve to mohlo vzbudiť väčší záujem aj o ligu, nie?
"Divák nie je hlúpy. Počúvajme ho. Okrem dvoch či troch tímov nemáme kultúrne prostredie. To je veľký hendikep oproti zvyšku Európy. Eliminovať nespratníkov sa dá iba vtedy, ak vytvoríme infraštruktúru. Potom začnú chodiť ľudia, ktorí majú radi pohodlie. Ak to tak nebude, tak práve to nepohodlie budú vyhľadávať neprispôsobiví občania. Podceňujeme vnímanie ľudí, ktorí chcú na futbal chodiť. Slovan je majstrom, všetka česť. Ale diváci aj tak nechodia, lebo hrajú na interistických Pasienkoch. Historické veci sa v slovenskom futbale zbúrali, odstránila sa konkurencia. A to je jeden z hlavných dôvodov, prečo sú ľudia odradení. Nechodili by, ani keby sme boli majstrami sveta. Šampionát je raz za štyri roky a my sa tam dostaneme možno raz za tridsať rokov. Slovenská liga sa hrá každý rok a na tom treba stavať."
Pomohla vôbec účasť na šampionáte lige?
"Iste. Keď sa Slovák objaví niekde v zahraničí, každý vie, že sa Slovensko zúčastnilo na majstrovstvách sveta. Aj keď ľudia to vnímajú dosť skepticky. Úspech reprezentácie nebol výbuch, bolo to niečím podmienené. Národný tím podával kvalitné výkony. Úspech sa nezúročil na marketingovom poli. V tomto sme na Slovensku amatéri."
Ste optimista, že sa to zlepší?
"Veľmi pomalými krokmi – korytnačími sa k tomu dostaneme."
Ako ľudí nalákať, aby na futbal prišli?
"Musia byť jasné signály, že ľudia nebudú čítať prehmaty, kauzy. Musia prísť správne rozhodnutia, ktoré sú celoplošne aplikovateľné a motivačné. Ekonomika nie je sranda. Do športu dnes plynie ďaleko menej peňazí ako v minulosti. Keď sa pred pätnástimi rokmi dávala, tipnem si, miliarda a tá istá suma ide do športu aj dnes, každý ekonóm vám povie, že je to oveľa menej. Ak si nemôžem dovoliť lepší servis, nemôžem konkurovať."
V súčasnosti pôsobíte v Čechách. Je to veľký rozdiel?
"Neporovnával by som to. Rozdiel je určite vo vybavení. V hráčskej kvalite sme sa im za posledné roky jednoznačne vyrovnali, dokázali sme to i na reprezentačnej úrovni. Opätovne treba hľadať nielen talenty, ale aj podmienky na to, aby znova vyrástla generácia, ktorá postúpi na MS.
Ste trénerom v druhej českej lige. Môže sa ekonomicky rovnať s našou najvyššou súťažou?
"Ekonomika je základom toho, aby som si mohol dovoliť lepší servis. Nevidím síce do všetkých mančaftov, ale sú tu jasné signály. Polovica tabuľky je ekonomicky silná, môžu si dovoliť kúpiť veľa tridsiatnikov. Skúsenosť sa tam veľmi cení."
Znamená to, že polovica českých druholigistov je na úrovni slovenských prvoligistov?
"Keďže sa česká koruna opätovne posilnila, asi polovica tímov sa určite vyrovná rozpočtom spodnej polovice našej najvyššej súťaže."
Môžu nám byť i Česi príkladom?
"Mali by byť. Predošlé úspechy priniesli Čechom ekonomické prostriedky. Teraz majú problémy, ale na rozdiel od nás už majú niečo vybudované. My stále len niečo kecáme na komisiách za zatvorenými dverami. A potom sa dohodneme, čo sa povie na verejnosti."
A v Čechách to nie je?
"To netvrdím, sme podobné národy. Každý, kto zo Slovenska prejde za hranice, však povie: Áno, majú to tam krajšie a lepšie vybudované."
Ste zástancom federálnej ligy?
"Je to nereálne. Bol to výkrik do tmy. Je to hlúposť, lebo česká strana to absolútne odmieta. Myšlienka je scestná, absolútne nerealizovateľná. Vôbec jej neverím a ani nevznikne."